ประกันภัยพุ่งแรงรับเบี้ยกว่าแสนล.
คปภ.เผยไตรมาสแรก ประกันภัยทั้งระบบโต 13.52% เบี้ยรวม 1.11 แสนล้านบาท
17 ส.ค. 2554

คปภ.เผยไตรมาสแรก ประกันภัยทั้งระบบโต 13.52% เบี้ยรวม 1.11 แสนล้านบาท
นางจันทรา บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ผลจากเศรษฐกิจไทยมีการขยายตัวอย่างต่อเนื่อง ส่งผลให้ธุรกิจประกันภัยไตรมาสแรก ปี 2554 ขยายตัว 13.52% เมื่อเทียบกับช่วงเดียวกันของปีก่อน โดยมีเบี้ยรับรวม 1.11 แสนล้านบาท 
แยกเป็นเบี้ยประกันชีวิต 7.65 หมื่นล้านบาท เพิ่มขึ้น 12.45% จากช่วงเดียวกันของปีก่อน และเบี้ยประกันวินาศภัย 3.52 หมื่นล้านบาท ขยายตัว 15.91% 
สำหรับจำนวนกรมธรรม์ในไตรมาสแรกของปี 2554 มีทั้งสิ้น 27.25 ล้านราย ขยายตัวจากช่วงเดียวกันของปีก่อน 7.77% โดยมีจำนวนเงินเอาประกันภัยรวมทั้งสิ้น 28.71 ล้านล้านบาท เพิ่มขึ้น 12.08% 
ทั้งนี้ กรมธรรม์ของธุรกิจประกันชีวิตมีจำนวน 17.18 ล้านราย ขยายตัว 7.80% มีจำนวนเงินเอาประกันภัยเท่ากับ 7.17 ล้านล้านบาท ขยายตัว 18.01% ส่วนกรมธรรม์ธุรกิจประกันวินาศภัย 10.07 ล้านราย ขยายตัว 7.74% มีจำนวนเงินเอาประกันภัยเท่ากับ 21.54 ล้านล้านบาท ขยายตัว 10.24% 
นางจันทรา กล่าวว่า หากธุรกิจประกันภัยมีการเติบโตได้ดีอย่างต่อเนื่อง คาดการณ์ว่าสิ้นปีจะทำให้สัดส่วนการทำประกันภัยต่อ GDP อยู่ที่ระดับ 4.21% และภายในปี 2557 จะมีสัดส่วนการทำประกันภัยต่อ GDP เพิ่มขึ้นอยู่ที่ระดับ 6 ตามแผนพัฒนาการประกันภัยฉบับที่ 2
นายอานนท์ วังวสุ ผู้อำนวยการอาวุโส ผู้อำนวยการฝ่ายสินไหมทดแทนยานยนต์ บริษัท กรุงเทพประกันภัย กล่าวว่า สำหรับประกันภัยรถยนต์ไตรมาส 2 นี้มีความกังวลว่ายอดรถใหม่ที่ออกสู่ตลาดจะลดลง อาจจะทำให้มีการแข่งขันลดราคาเบี้ยเพื่อแย่งชิงลูกค้า ซึ่งจะทำให้เบี้ยประกันภัยรถยนต์เติบโตในอัตราที่ชะลอตัว ฃ